Guido, Dei gracia Senonensis archiepiscopus, omnibus ad quos littere presentes pervenerint, in Domino salutem. Notum fieri volumus tam futuris quam presentibus abbatem Sancti-Mariani Autissiodori, laude et assensu sui capituli, concessisse et dedisse Stephano de Curtiniano, cantori Sancti-Juliani-de-Saltu, vineam defuncti Clarini, quondam capellani de Villanova-Regis, que est ultra pontem sita, in territorio nostre Ville-Nove, quam idem C. ecclesie Sancti-Mariani pro anima sua dimisit, ea conditione quod, post ejus decessum, ipsa vinea, et si quid circa ipsam acquisierit, in ejusdem ecclesie deveniet possessionem. Ipse vero concessit pretaxate ecclesie et dedit, pro anima sua et pro anniversario suo annuatim faciendo, vineas quas in territorio de Fossez et in valle de Aucep possidebat; et aliam vineam que est in valle de Chaci. In cujus rei memoriam, presentem cartam notari fecimus, et sigilli nostri munimine roborari. Actum, anno incarnati Verbi Mº Cº LXXXº VIº. Datum per manum magistri Petri, cancellarii nostri.